*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*209. számú előterjesztés*

Bátaszék Város Önkormányzata Képviselő-testületének 2017. szeptember 27-én,

16,00 órakor megtartandó ülésére

*Döntés közterület elnevezéséről*

|  |
| --- |
| **Előterjesztő:** Dr. Bozsolik Róbertpolgármester  **Készítette:** Kondriczné dr. Varga Erzsébet jegyző    **Törvényességi ellenőrzést végezte**: Takácsné Gehring Mária aljegyző  **Tárgyalja:**  PG Bizottság: 2017. 09. 26.  Szociális Bizottság: 2017. 09. 26.  KOIS Bizottság: 2017. 09. 25. |

**Tisztelt Képviselő-testület!**

Szebényi Géza bátaszéki lakos azzal a kéréssel fordult önkormányzatunkhoz, hogy a 0272/2 hrsz.-ú, tulajdonában álló ingatlan címe kerüljön megállapításra (közterület jelleg, házszám). Kérelmében előadta, hogy az ingatlanban bérlőként lakik a Bátaszéki Vadásztársaság hivatásos vadásza, aki szolgálati fegyvereit szabályosan csak úgy tudja magánál tartani, ha az illetékes hatóságnál megadja a lakhelyének pontos címét. A lakóingatlan közeli szomszédja a Molyhos tölgynek, ezért szeretné, ha az utca, vagy a sor városunk büszkeségéről lenne elnevezve.

**Jogszabályi háttér:**

A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.)13. §(1) bekezdés 3. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a közterületek elnevezése.

A Mötv.14/A. §(1) bekezdése szerint minden belterületi és olyan külterületi közterületet el kell nevezni, amely olyan ingatlanhoz vezet, amelyen [az épített környezet alakításáról és védelméről szóló törvény](https://optijus.hu/optijus/lawtext/99700078.TV/tvalid/2017.1.1./tsid/) szerinti épület található.

A Mötv. 42. § 8. pontja alapjána képviselő-testület hatásköréből nem ruházható át a közterület elnevezése.

A Mötv. 143. § (3) bekezdése értelmében felhatalmazást kap a települési önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.

Bátaszék Város Önkormányzatának Képviselő-testülete a 16/2013. (VI. 24.) önk.-i rendelet (továbbiakban: Rendelet) elfogadásával alkotta meg a közterületek elnevezésével, valamint a házszám-megállapítással kapcsolatos szabályokról szóló önkormányzati rendeletét.

A Rendelet 2. § c) pontja szerint *közterület:* a közhasználatra szolgáló minden olyan állami, vagy önkormányzati tulajdonban álló földterület, amelyet rendeltetésének megfelelően bárki használhat, ideértve a közterületnek közútként szolgáló és a magánterületnek a közforgalom számára a tulajdonos (használó) által megnyitott és kijelölt részét, továbbá azt a magánterületet, amelyet azonos feltételekkel bárki használhat.

A Rendelet 6. § (1) bekezdés e) pontja alapján közterület elnevezését kezdeményezheti az érintett közterülettel kapcsolatban lévő ingatlanok tulajdonosainak, használóinak legalább 1/3-a.

A fenti szakasz (2)-(3) bekezdése szerint közterület elnevezésére irányuló írásos kérelmet, javaslatot a polgármesterhez kell benyújtani. Ennek tartalmaznia kell az elnevezni kívánt közterület pontos lehatárolását, valamint rövid indoklását. A polgármester a kezdeményezést a képviselő-testület soron következő ülésén terjeszti elő.

A központi címregiszterről és a címkezelésről szóló 345/2014. (XII. 23.) Korm. rendelet 13. § (2) bekezdése értelmében, ha a címképzés tárgyát képező ingatlan csak magánútról közelíthető meg, annak elnevezésére vonatkozóan a helyi önkormányzati rendeletben foglalt szabályok az irányadók.

**A közterület elnevezésére irányuló javaslat**

A kérelemben foglaltak alapján a 0268/10 hrsz.-ú kivett saját használatú út elnevezése vált szükségessé. Az út a kérelmező tulajdonát képezi, és arról négy ingatlan közelíthető meg, melyből jelenleg kettőn található épület. A kérelmező elnevezésre tett javaslata: Molyhos tölgy sor vagy utca. Tekintettel arra, hogy jelenleg a közvetlenül a Molyhos tölgyhöz vezető út sincs még elnevezve, a Molyhos tölgy név felhasználását a 0268/10 hrsz.-ú út vonatkozásában nem javasoljuk. Javasoljuk a 0268/10 hrsz.-ú ingatlan Leperdi közként történő elnevezését, tekintettel arra, hogy a köz előtti út vezet a hajdani Leperd irányába, így ezzel is megemlékeznénk az egykori lakott helyről.

Kérem támogassák a határozati javaslatot.

**H a t á r o z a t i j a v a s l a t :**

**a 0268/10 hrsz.-ú közterület elnevezésére**

Bátaszék Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában, valamint a közterületek elnevezésével, valamint a házszám-megállapítással kapcsolatos szabályokról szóló 16/2013. (VI. 24.) önkormányzati rendelet 6. § (4) bekezdésében biztosított hatáskörében eljárva a 0268/10 helyrajzi számú külterületi ingatlant Leperdi köznek nevezi el.

A képviselő-testület felkéri a jegyzőt, hogy a közterület elnevezéséből adódó intézkedéseket tegye meg.

*Határidő:* 2017. október 10.

*Felelős:* Kondriczné dr. Varga Erzsébet jegyző

*Határozatról értesül:* önk.i rendeletben meghatározott hatóságok

Bátaszéki KÖH városüz. iroda

Bátaszéki KÖH pénzügyi iroda

irattár